Επίσκοπος Σαλώνων Ιγνάτιος

Ο Επίσκοπος Σαλώνων Ιγνάτιος (κατά κόσμον Μωυσής Σωτηριάδης, Κατερίνη, 26 Ιουλίου 1961), είναι Έλληνας κληρικός, βοηθός επίσκοπος της Ιεράς Αρχιεπισκοπής Αθηνών από το 2023.

 Βιογραφία 
Αποφοίτησε από το Τμήμα Ιστορίας και Αρχαιολογίας της Φιλοσοφικής Σχολής του Α.Π.Θ. το 1984 και από τη Θεολογική Σχολή του ίδιου πανεπιστημίου το 2001.

Έλαβε τίτλο μεταπτυχιακών σπουδών (Master/Licenza) Εκκλησιαστικής Ιστορίας στο Pontificio Istituto Orientale της Ρώμης το 1987, ενώ το 1988 παρακολούθησε μαθήματα Κανονικού Δικαίου στο ίδιο πανεπιστημιακό ινστιτούτο ως υπότροφος του Ποντιφικού Συμβουλίου για την Ενότητα των Χριστιανών και οικότροφος του Almo Collegio Capranica.

Παρακολούθησε παραδόσεις βυζαντινής ιστορίας, νεοελληνικής γλώσσας και πολιτισμού στο Πανεπιστήμιο της Κολωνίας και ασχολήθηκε με έρευνα σε γερμανικές πανεπιστημιακές και εκκλησιαστικές βιβλιοθήκες κατά τα έτη 1988-1991 ως υπότροφος της Συνόδου των Γερμανών Επισκόπων και της Ιεράς Μητροπόλεως Ελβετίας.

Καρείς μοναχός στην Ιερά Πατριαρχική Μονή Βλατάδων και λαβών το μοναχικό του όνομα από τον Οικουμενικό Πατριάρχη Βαρθολομαίο, χειροτονήθηκε στην Κατερίνη διάκονος το 1992 και πρεσβύτερος το 1997 από το Μητροπολίτη Κίτρους, Κατερίνης και Πλαταμώνος Αγαθόνικο και υπηρέτησε στην Ιερά Μητρόπολη Ιταλίας και στην Ιερά Μητρόπολη Κίτρους, Κατερίνης και Πλαταμώνος, της οποίας υπήρξε ιεροκήρυκας.

Από το 1995 είναι διευθυντής της «Βαρναβείου Εκκλησιαστικής Βιβλιοθήκης» Κατερίνης, την οποία οργάνωσε, εξόπλισε και εμπλούτισε, ενώ παράλληλα υπηρέτησε στη μέση και εκκλησιαστική εκπαίδευση ως φιλόλογος (1995-2000).

Το 2000 αποσπάσθηκε με απόφαση της Ιεράς Συνόδου της Εκκλησίας της Ελλάδος και εισήγηση του Αρχιεπισκόπου Αθηνών και Πάσης Ελλάδος Χριστοδούλου στις υπηρεσίες της Ιεράς Συνόδου και διορίστηκε αρχικά γραμματέας της Ειδικής Συνοδικής Επιτροπής Παρακολουθήσεως Ευρωπαϊκών Θεμάτων (2000-2001) και στη συνέχεια συνεργάτης της Συνοδικής Επιτροπής Διορθοδόξων και Διαχριστιανικών Σχέσεων (2001-2005).

Κατόπιν αποφάσεως της Εκκλησίας της Ελλάδος παρακολούθησε μαθήματα εκκλησιαστικής διπλωματίας στην Pontificia Accademia Ecclesiastica της Ρώμης (2003-2005) ως υπότροφος του «Κέντρου Ελληνισμού Ιδρύματος Δαμιανού» και οικότροφος του Βελγικού Κολλεγίου.

Από τον Οκτώβριο του 2005 και ως το Σεπτέμβριο του 2012 υπηρέτησε, μετά από συνοδική απόφαση, στο Γραφείο της Αντιπροσωπείας της Εκκλησίας της Ελλάδος στην Ε.Ε. με έδρα τις Βρυξέλλες, όπου το 2009 συνόδευσε τον Αρχιεπίσκοπο Αθηνών και πάσης Ελλάδος Ιερώνυμο Β´ στην επίσημη επίσκεψή του στην Ευρωπαϊκή Επιτροπή με την ευκαιρία των επίσημων συζητήσεων για το πρόβλημα της φτώχειας στην Ευρώπη.

Από τον Οκτώβριο του 2005 μέχρι τον Φεβρουάριο του 2006 μετεκπαιδεύτηκε στο Ινστιτούτο Ευρωπαϊκών Σπουδών του Βελγικού Γαλλόφωνου Πανεπιστημίου της Louvain.

Εκπροσώπησε την Εκκλησία της Ελλάδος σε αποστολές, συνελεύσεις και συνέδρια στην Ελλάδα και το εξωτερικό.

Υπήρξε έφορος πολιτισμού του παλαιότερου και σημαντικότερου πολιτιστικού Συλλόγου της Πιερίας, την «Εστία Πιερίδων Μουσών».

Συνέγραψε την Ιστορία της Ιεράς Μητροπόλεως Κίτρους (1999 Α΄ τόμος), μετέφρασε στα ελληνικά από τα ιταλικά, τον τόμο «Icone Mariane. Storia e culto» (1997 Città Nuova Ed.), το ιταλικό βιβλίο “Reliquiari Bizantini a Venezia” του E. Morini στον τόμο Ιερά λείψανα Αγίων της καθ’ ημάς Ανατολής στη Βενετία, (έκδ. Αποστολικής Διακονίας της Εκκλησίας της Ελλάδος, Αθήνα 2005), και υπήρξε ο επιμελητής του επετειακού τόμου του Δήμου Κατερίνης Κατερίνη. Εβδομήντα χρόνια ιστορία, κοινωνία, πολιτισμός (2001).

Είναι μέλος της Ομάδας Εργασίας για την Ευρωπαϊκή ένταξη της Επιτροπής Εκκλησία και Κοινωνία του Συμβουλίου Ευρωπαϊκών Εκκλησιών (ΚΕΚ/CEC) και μέλος της Ομάδας Εργασίας για τη θεολογία της Δημιουργίας του Ευρωπαϊκού Χριστιανικού Περιβαλλοντικού Δικτύου (ECEN).

Υπήρξε εκλεγμένο μέλος της Ορθόδοξης Εκκλησίας στις Προπαρασκευαστικές Επιτροπές για τις Γενικές Συνελεύσεις του Συμβουλίου Ευρωπαϊκών Εκκλησιών (CEC/KEK) της Λυών (2009) και της Βουδαπέστης (2013), όπου εξελέγη μέλος της νέας εικοσαμελούς Κεντρικής Επιτροπής.

Στις 9 Οκτωβρίου 2023 εξελέγη από την Ιερά Σύνοδο της Εκκλησίας της Ελλάδος τιτουλάριος Επίσκοπος της πάλαι ποτέ διαλαμψάσης Επισκοπής Σαλώνων, βοηθός της Ιεράς Αρχιεπισκοπής Αθηνών. Χειροτονήθηκε επίσκοπος στις 3 Νοεμβρίου, στον Ιερό Καθεδρικό Ναό Θείας Αναλήψεως Κατερίνης με τις ευλογίες του Αρχιεπισκόπου Αθηνών και πάσης Ελλάδος Ιερωνύμου Β´ από τον Σεβασμιώτατο Μητροπολίτη Δημητριάδος και Αλμυρού Ιγνάτιο, συνιερουργούντων πλειάδας αρχιερέων της Εκκλησίας της Ελλάδος και εκπροσώπων του Οικουμενικού Πατριαρχείου και του Πατριαρχείου Αλεξανδρείας.

 Παραπομπές 

Κατηγορία:Έλληνες ιεράρχες
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης